Няма вече билети за U2 в Атина - 24chasa.bg
https://www.24chasa.bg/Article/590472 www.24chasa.bg
26.08.2010 12:49; Галена Чарийска, Отдел Оживление
Руският президент Дмитрий Медведев почерпи Боно с чай завчера в резиденцията “Бочаров ручей” в Сочи, а после го разходи с електромобил до плажа. Двамата обсъдиха музикалните си пристрастия. Медведев призна, че обича хотдог, с какъвто го угостил преди време Барак Обама, но призна, че рядко си позволява такава храна. СНИМКИ: РОЙТЕРС
Билетите за концерта на U2 в Атина на 3 септември свършиха. Преди броени дни в интернет имаше примамливи оферти за посещение на мегасъбитието в южната ни съседка. Само срещу 199 евро, освен на Боно и компания имахте шанс за релаксираща двудневна почивка в тризвезден хотел със закуска, билет за самия концерт и медицинска застраховка за чужбина.
“Имаше много голям интерес към този концерт и билетите бързо се изчерпаха. Купуваха си ги повече млади хора до 35 г.”, уточни Стефан Кръстев, управител и съсобственик на фирмата, която предлага това пътуване.
За тези, които са изпуснали бонуса, обаче има успокоение. U2 ще забият и в Истанбул на 6 септември. От компанията обясниха, че и с тази дестинация са приключили, тъй като не стигат местата в автобуса от София до Истанбул. Важното обаче е, че билети за концерта все още има.
Ако тембърът на Боно не ви е по вкуса, огледайте офертите за концерта на Guns'n'Roses на 23 септември в Сърбия. Срещу 145 евро ще видите Аксел Роузв целия му блясък, ще прекарате една нощ в тризвезден хотел с включена закуска, ще имате медицинска застраховка и осигурен транспорт в двете посоки (София-Белград-София).
За ветераните в рока също има изненада. 130 евро и Принцът на мрака Ози Озбърн ще пее в Букурещ на 2 октомври. Можете да минете и по-тънко - същият концерт за 95 евро, като в цената са включени само билетът за събитието и една нощувка в тризвезден хотел.